Ήταν να μη γίνει η αρχή στους Ολυμπιακούς Αγώνες του Ρίο ντε Τζανέιρο... Μετά το χρυσό μετάλλιο στη Βραζιλία, η Άννα Κορακάκη κατάκτησε την πρώτη θέση στο σπορ πιστόλι από τα 25 μέτρα και στον τελικό του Παγκοσμίου Κυπέλλου, στην Μπολόνια.

Η 20χρονη Δραμινή Ολυμπιονίκης νικά σε αυτή τη διοργάνωση για πρώτη φορά στην κατηγορία των Γυναικών. Η Κορακάκη προκρίθηκε πέμπτη από τον προκριματικό γύρο και τα προημιτελικά.

Στον τελικό, όμως, έδειξε σε όλους ποιος είναι το... αφεντικό, αφού από την αρχή του αγώνα ήταν η πιο εύστοχη από τις οκτώ αθλήτριες και παρέμεινε στην πρώτη θέση, σε όλους τους γύρους.

Αντίπαλός της στο τέλος ήταν η Κινέζα Γιανκμί Κιμ, η οποία περιορίστηκε στο ασημένιο μετάλλιο, με τρίτη την Ουκρανή Ολένα Κόστεβιτς και τέταρτη τη Γερμανίδα Μόνικα Καρς, που ήταν «ασημένια» στο Ρίο.